Hendecasyllaborum seu Baiarum libri duo/1.24
Baianas petiit Neaera thermas,
Neaeram sequitur Venus, Cupido
It matri comes, it Iocusque Amorque,
Succedunt Charites, praeit Neaera.
Haec acres oculis iacit sagittas,
Incensas Venus excutit favillas,
At suspiria suscitat Cupido,
Cit curas teneras Iocus levesque
Et risus movet et serit lepores,
Torquet spicula, tendit acer arcum
Innitens Amor, hucque et huc et illuc
Spargit vulnera, funditat venenum;
At blandae Charites canunt, levantque
Curas sollicitas, linuntque plagas,
Miscent et lacrimis iocos. Neaera
Ipsa inter veneres cupidinesque
Incedit dominans, regitque euntis,
Et legem statuit deis deabusque.
    O felix (mihi crede) Petre, felix,
Cui formosa Neaera, cui Cupido
Et Cypris favet, et favent Amores,
Cui blandae Charites parant choreas,
Et motus numeris modosque miscent.
O felix iterum et quater beate
Summonti, tibi lacteae puellae
Praetendunt teneros sinus, Neaera
Praefert oscula, mordicat labella.